วรรณมองทองพุ่งขายกองใหม่4เดือน5%
บลจ.วรรณ มองทองคำแนวโน้มพุ่ง ส่งกองทุน  ONE-WEALTH 3 ขาย ตั้งเป้า 4 เดือน 5%
26 พ.ย. 2555

บลจ.วรรณ มองทองคำแนวโน้มพุ่ง ส่งกองทุน  ONE-WEALTH 3 ขาย ตั้งเป้า 4 เดือน 5%
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ  เปิดเผยว่า การลงทุนในทองคำยังมีแนวโน้มที่ดีจากปริมาณความต้องการลงทุนในช่วงไตรมาสหลังของปี ในขณะที่อุปทานมีจำกัดและค่าเงินเหรียญสหรัฐที่มีแนวโน้มอ่อนตัวลง บริษัทจึงเปิดขายกองทุนเปิด วรรณ เวลธ์ แอ็คทีฟ ฟันด์ 3 (ONE-WEALTH 3) ขายวันที่ 22-30 พ.ย.นี้ เพื่อรองรับความต้องการของนักลงทุน
กองทุนเน้นการจัดสัดส่วนการลงทุนที่เหมาะสมระหว่างสัญญาซื้อขายทองคำล่วงหน้า (Gold Futures) และตราสารหนี้ โดยมีเป้าหมายสร้างผลตอบแทนในระดับที่ดีภายในกรอบระยะเวลาลงทุนที่กำหนด และมีการป้องกันความเสี่ยงอัตราแลกเปลี่ยนโดยปรับสัดส่วนตามความเหมาะสมกับภาวะอัตราแลกเปลี่ยน
นายวิน กล่าวว่า ปัจจัยพื้นฐานทางการลงทุนในทองคำยังไม่เปลี่ยนแปลงจากเดิมมากนัก โดยการแก้ไขปัญหาในยุโรปที่ยังไม่แน่นอน สภาพคล่องของเงินในระบบจากมาตรการทางการเงินทั้งของจากสหรัฐฯ ยุโรปและญี่ปุ่น รวมถึงแนวโน้มการอ่อนค่าลงของเงินเหรียญสหรัฐฯ ยังเป็นปัจจัยหลักที่สนับสนุนการลงทุนในทองคำ โดยบลจ.วรรณ ประเมินว่า ราคาทองคำจะมีแนวโน้มที่ดีแม้ว่าจะมีการปรับตัวผันผวนในระยะสั้น โดยคาดว่าจะแกว่งตัว อยู่ในกรอบ 1,680-1,900 เหรียญสหรัฐต่อออนซ์
สำหรับกองทุนเปิดวรรณ เวลธ์ แอ็คทีฟ ฟันด์ (ONE-WEALTH) ที่จะครบกำหนดอายุกองทุนในวันที่ 27 พ.ย.นี้ ยังสร้างผลการดำเนินงานอยู่กรอบที่ผู้จัดการกองทุนกำหนด โดยกองทุนมีมูลค่าหน่วยลงทุน ณ วันที่ 23 พ.ย.เท่ากับ 10.3130 บาทต่อหน่วย หรือ คิดเป็นผลตอบแทน 3.13% ของมูลค่าหน่วยลงทุนเริ่มแรก